คปภ.คุมเข้มนายหน้า ตั้งกองทุนช่วยลูกค้า
คปภ.คลอดเกณฑ์คุมเข้มนายหน้าบุคคลธรรมดา เล็งตั้งกองทุนช่วยเยียวยาเหยื่อถูกโกง
24 ก.พ. 2558

คปภ.คลอดเกณฑ์คุมเข้มนายหน้าบุคคลธรรมดา เล็งตั้งกองทุนช่วยเยียวยาเหยื่อถูกโกง 
จากกรณีที่เกิดปัญหามิจฉาชีพในคราบนายหน้าตัวแทนประกันบ่อยครั้งในช่วงหลังมานี้ นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมได้ร่วมกับสมาคมนายหน้าประกันภัยไทยและหน่วยงานที่เกี่ยวข้อง เห็นชอบในการออกหลักการเบื้องต้นที่จะเพิ่มมาตรการดูแลนายหน้าบุคคลธรรมดาให้มากขึ้นแล้ว
ทั้งนี้ หลักการดังกล่าวประกอบด้วย 6 มาตรการด้วยกัน คือ 1.ให้ภาคธุรกิจประกันภัยมีการตั้งสำรองไว้ส่วนหนึ่งเพื่อใช้เป็นกองทุนในการเยียวยาให้กับผู้เอาประกันที่ได้รับความเสียหายจากการถูกฉ้อโกงในการซื้อประกัน 2.ให้นายหน้าบุคคลธรรมดาต้องสังกัดนิติบุคคล เพื่อให้เกิดความมั่นคงมากขึ้นในการประกอบธุรกิจ 3.นายหน้าบุคคลธรรมดาจะต่อใบอนุญาตกับ คปภ.ได้ ต้องมีหนังสือรับรองด้านความประพฤติจากบริษัทประกันที่ส่งงานให้ 4.บริษัทประกันต้องมีมาตรการที่ชัดเจนถึงคุณสมบัติและข้อห้ามในการเป็นนายหน้าของบริษัท เพื่อให้เกิดความโปร่งใส และคัดกรองบุคคลที่เหมาะสมเข้ามาในธุรกิจประกันภัย
5.ไม่ให้นายหน้ารับเงินจากลูกค้าโดยตรง แต่ให้ลูกค้าเป็นผู้ชำระค่าเบี้ยโดยตรงกับบริษัทที่ซื้อประกันเอง นายหน้าประกันจะทำหน้าที่เป็นเพียงผู้ขายประกันเท่านั้ัน และ 6.ให้ประชาสัมพันธ์หรือเผยแพร่ข้อมูลและพฤติกรรมของนายหน้าที่ถูกลงโทษจาก คปภ.ให้รับรู้ในวงกว้างมากขึ้น    
อย่างไรก็ตาม มาตรการทั้งหมดนี้ จะต้องมีการหารือกับหน่วยงานที่เกี่ยวข้องอีกครั้ง